Skoletime om Tanzania-prosjekt

Guide til læreren

Kjære lærer!

Vi i Kirkens Nødhjelp setter enormt stor pris på ditt og skolens engasjement for vårt arbeid. På vår side ønsker vi å bidra til at både elevene og dere lærere får så stort utbytte av samarbeidet som mulig. Derfor har vi forsøkt å samle noen verktøy i form av filmer og en PowerPoint-presentasjon som du kan benytte i den grad du finner det nyttig. Her får du litt bakgrunnsinformasjon og forslag til ulike aktiviteter.

Hver bolk angir hvilket fag den er beregnet på, beregnet tidsbruk og henvisning til eventuelle ressurser som film eller PowerPoint-presentasjon.

# Fakta om Tanzania

**Tema:** Fakta om Tanzania
**Tid:** Ca. 20 min.
**Ressurs:** PowerPoint-presentasjon om Tanzania

Denne presentasjonen skal gjøre elevene bedre kjent med Tanzania – ikke bare som utviklingsland.

**Slide 1–2: Landinfo**

Her kan du be alle elevene om å finne hver sin faktaopplysning om Tanzania og dele med resten av klassen. Alternativt kan du gå gjennom de viktigste faktaene eller høre om noen vet svaret:

* **Hovedstad:** Dodoma (Dar-es-Salaam er største by)
* **Befolkning:** 54 mill. (nr. 25 i verden – nr. 6 i Afrika)
* **Areal:** 947.300 km2 (større enn Norge, Sverige og Danmark til sammen)
* **Språk:** Swahili (kalles Kiunguja på Zanzibar), engelsk, arabisk og lokale språk
* **Religion:** Kristendom (61,4 %), islam (35,2 %), tradisjonelle religioner (1,8 %)

Kort tid etter frigjøringen fra det britiske imperiet, slo de to tidligere koloniene Tanganyika og Zanzibar seg sammen og ble Den forente republikken Tanzania i 1964. Selve navnet Tanzania er satt sammen av de to navnene.

Du kan finne flere [fakta om Tanzania på CIA World Factbook](https://www.cia.gov/library/publications/the-world-factbook/geos/tz.html).

**Slide 2: Tangyanikasjøen**

Tangyanikasjøen har gitt sitt navn til fastlandsdelen av Tanzania. Den er verdens nest eldste innsjø, verdens nest største i volum og verdens nest dypeste – etter Baikal-sjøen i Russland. Tanzania deler innsjøen med nabolandene DR Kongo (den demokratiske republikken), Burundi og Zambia, men den største delen (46 prosent) tilhører Tanzania.

Les mer om [Tanganyikasjøen på Wikipedia](https://en.wikipedia.org/wiki/Lake_Tanganyika).

**Slide 3: Zanzibar**

Øygruppen Zanzibar er en selvstyrt del av Den forente republikken Tanzania. Zanzibar har vært en base for både arabiske og portugisiske handelsfolk, har vært en del av det osmanske riket og en britisk koloni. Zanzibar kalles også Krydderøyene, fordi det dyrkes kryddernellik, muskat, kanel og svart pepper her. Strendene og gamlebyen (Steinbyen) i Zanzibar by er viktige grunner til at Zanzibar er en stor turistattraksjon.

Les mer om [Zanzibar på Wikipedia](https://en.wikipedia.org/wiki/Zanzibar).

**Slide 4: Steinbyen**

Det gamle sentrum i Zanzibar by kalles Steinbyen, og står på UNESCOs verdensarvsliste. Steinbyen er en stor turistattraksjon. Zanzibar var et viktig knutepunkt for handelen i Indiahavet og Øst-Afrika. Byen gjenspeiler kulturelle impulser fra Afrika, men også fra indiske, europeiske, persiske og spesielt arabiske kulturarven.

Les mer om [Steinbyen på Wikipedia](https://en.wikipedia.org/wiki/Stone_Town).

**Slide 5: Kilimanjaro**

Kilimanjaro nordøst i Tanzania er med sine 5.895 meter det høyeste fjellet i Afrika. Fjellet har tre aktive vulkaner, og toppen er dekket av en isbre. På grunn av klimaendringene og jorderosjon som skyldes avskoging, smelter breen, og man regner med at den er helt borte senest i 2050.

Les mer om [Kilimanjaro på Wikipedia](https://en.wikipedia.org/wiki/Mount_Kilimanjaro).

**Slide 6: Dyreliv**

Tanzania består av store innsjøer, høye fjell, savanner og kyst, og har et rikt dyreliv. Sammen med strandliv på Zanzibar og tindebestigning på Kilimanjaro, er safari i nasjonalparkene viktige turistmål i landet. I parkene kan man blant annet se ville elefanter, flodhester, kafferbøfler, løver, leoparder, sjiraffer, sebraer, antiloper, gaseller, flekkhyener og aper på nært hold.

Les mer om [dyrelivet i Tanzania i Store norske leksikon](https://snl.no/Dyreliv_i_Tanzania).

**Slide 7: Swahili**

Swahili er et språk som brukes av rundt 50 millioner mennesker i store deler av Øst-Afrika. Det er offisielt språk i Tanzania og Kenya. Språket regnes som et bantuspråk, men har mange lånord fra arabisk, engelsk og portugisisk. Swahili-ordet for «rundkjøring» er *kipilefti* fra engelsk «keep left». Til gjengjeld har vi fått ordet *safari* fra swahili – det betyr rett og slett «reise». Fra animasjonsfilmen Løvenes konge kjenner vi løven *Simba*, som rett og slett er swahili-ordet for «løve» – og *Hakuna matata*, som er swahili for «ikke noe problem».

Les mer om [swahili på Wikipedia](https://en.wikipedia.org/wiki/Swahili_language).

# Årsaker til fattigdom

**Tema:** Global ulikhet
**Tid:** Ca. 10 min.
**Ressurs:** Film om ulikhet

Denne filmen kan danne utgangspunktet for en diskusjon om årsakene til fattigdom i verden, og mer spesifikt Tanzania. Elevene kan gjerne inviteres til å reflektere rundt ulik fordeling, og om hva som gjør at vi er rike og andre er fattige. Her noen fakta som kan knytte Tanzania til denne diskusjonen:

* **BNP (PPP):** 27.000 NOK pr. innbygger (Norge: 569.230 NOK)
* **Fattigdom:** 22,8 % under fattigdomsgrensen

Les mer om [Tanzanias økonomi i The World Factbook (CIA)](https://www.cia.gov/library/publications/the-world-factbook/geos/tz.html).

* **Levekår:** 0,531 HDI; nr. 151 i verden (Norge: 0,949 HDI; nr. 1 i verden)

**Tema:** Ulikhet og vann
**Tid:** Ca. 10 min.
**Ressurs:** Film om ulikhet og vann

I denne filmen utdypes temaet ulikhet med fokus på tilgang til rent vann. Her er noen fakta som kan knytte Tanzania til denne diskusjonen:

* **Vann:** 46,8 % mangler tilgang til rent vann
* **Sanitær:** 84,4 % mangler tilgang til trygge toaletter
* **Barnedødelighet:** 3.394 barn dør hvert år av diaré på grunn av mangel på rent vann og mangel på trygge toaletter.
1. Om prosjektet/tematikken/landet

**Tema:** Handel: ressurser og teknologi
**Tid:** Ca. 2x45 min.
**Ressurs:** Handelsspillet

Bruk Tanzania som et av landene i det såkalte «Handelsspillet». Bruk den detaljerte beskrivelsen i artikkelen om Handelsspillet, eller gjør din egen versjon basert på følgende oppsummering:

Elevene blir delt opp i grupper som representerer rike og fattige land. De får utdelt ressurser i form av papirark og teknologi i form av blyant, passer, linjal og gradskive. De skal produsere trekanter, kvadrater, rektangler, sirkler og andre geometriske figurer og selge dem til Verdensbanken til fastsatte priser, som i løpet av spillet kan reguleres av den som leder spillet. Et par elever kan fungere som Verdensbanken, som tar imot og noterer ned inntektene til hvert land. Lederen kan være en lærer, som regulerer priser ut i fra hvor mye som produseres, og sikrer at forhandlingene mellom landene om ressurser og teknologi ikke utarter seg.

Øvelsen kan avsluttes med en felles oppsummering og en samtale om landene, utover de grunnleggende opplysningene som eventuelt er gitt i forkant. NB! Det er ikke meningen at spillet skal oppleves som rettferdig, og det er opp til lederen for spillet å stimulere landene til å hjelpe hverandre i en slik grad at ingen gir helt opp, for eksempel i form av lån eller bistand.

**Forberedelse:** Lag en konvolutt til hvert land. Finn noen grunnleggende opplysninger om de ulike landene og skriv dette på konvolutten. Eksempler kan være folketall, HDI, BNP eller lignende. Legg i konvolutten en forholdsmessig riktig mengde ressurser og teknologi basert på landets tilgang til dette.

**Kompetansemål fra læreplanen som kan dekkes av denne oppgaven:**

* utforske aktuelle lokale, nasjonale eller globale problem og drøfte ulike løysingsforslag munnleg og skriftleg med presis bruk av fagomgrep
* diskutere samanhengar mellom styreform, rettsstat og menneskerettar
* definere omgrepet makt og gje døme på korleis makt blir brukt i verdssamfunnet
* definere omgrepet globalisering og vurdere ulike konsekvensar av globalisering
* finne døme på ulike typar konfliktar og menneskerettsbrot og drøfte kva FN og andre internasjonale aktørar kan gjere
* gjere greie for ulike forklaringar på kvifor det finst fattige og rike land, og diskutere tiltak for å redusere fattigdommen i verda